DECRETO 207/2005, do 14 de xullo, polo que se transforman as escolas de arte Pablo Picasso da Coruña, Mestre Mateo de Santiago de Compostela, Ramón Falcón de Lugo e Antonio Failde de Ourense en escolas de arte e superiores de deseño.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/07/2005

O Estatuto de autonomía de Galicia establece a competencia plena desta comunidade autónoma para o regulamento e administración do ensino en toda a súa extensión, niveis e graos, modalidades e especialidades; competencias que lle están atribuídas á Consellería de Educación e Ordenación Univer
sitaria nos termos que figuran no artigo 2 do Decreto 114/1982, do 1 de setembro, sobre asunción de transferencias en materia educativa, e no artigo 1 do Decreto 454/2003, do 26 de decembro (DOG do 19 de xaneiro de 2004), polo que se establece a estrutura orgánica da consellería de Educación e Ordenación Universitaria.
A Lei orgánica 1/1990, do 3 de outubro, de ordenación xeral do sistema educativo, integra as ensinanzas artísticas dentro da ordenación do sistema educativo e determina no seu artigo 38 os obxectivos propios deste ensino de réxime especial: proporcionarlle ao alumnado unha formación artística de calidade e garantir a cualificación dos futuros profesionais de música, da danza, da arte dramática, e das artes plásticas e o deseño. Así mesmo, establece, no seu artigo 49.2º, que as ensinanzas superiores de deseño serán equivalentes para todos os efectos ao título de diplomado universitario.
A Lei orgánica 10/2002, do 23 de decembro (BOE do 24 de decembro), de calidade da educación, no seu artigo 7 mantén a consideración de ensinanzas escolares de réxime especial ás artísticas, nas que se inclúe as superiores de deseño.
Para o desenvolvemento e regulamentación destas ensinanzas ditouse o Real decreto 389/1992, do 15 de abril, polo que se establecen os requisitos mínimos dos centros que impartan ensinanzas artísticas e o Real decreto 1496/1999, do 24 de setembro, que establece os aspectos básicos do currículo dos estudos superiores de deseño e regula a proba de acceso a estes.
Por outra parte, a Lei orgánica 8/1985, do 3 de xullo, reguladora do dereito á educación, determina no seu artigo 17 que a creación dos centros públicos será efectuada polo Consello de Goberno da comunidade autónoma correspondente.
Finalmente, tendo en conta a crecente importancia que están a experimentar as ensinanzas artísticas, nunha sociedade onde a demanda educativa presenta unha heteroxeneidade considerable e esixe novos perfís profesionais que capaciten para a comprensión global do proceso tecnolóxico e os contornos culturais e empresariais, cómpre poñer en marcha as ensinanzas superiores de deseño e agrupar todas as ensinanzas de artes plásticas e estudos superiores de deseño, impartíndoas nas actuais escolas de arte co fin de completar a oferta educativa e optimizar os recursos asignados, así como asegurar a calidade destas cun modelo integrado que permita desenvolver a capacidade de comunicación dos nosos profesionais con todas as áreas empresariais.
Con este obxectivo transfórmanse as actuais escolas de arte en escolas de arte e superiores de deseño.
Na súa virtude, por proposta do conselleiro de Educación e Ordenación Universitaria e logo de deli
beración do Consello da Xunta de Galicia, na súa reunión do día catorce de xullo de dous mil cinco,
DISPOÑO:
Artigo 1º
Transfórmanse as escolas de arte Pablo Picasso da Coruña (código 15005506), Mestre Mateo de Santiago de Compostela (código 15015834), Ramón Falcón de Lugo (código 27006589) e Antonio Failde de Ourense (código 32016030) en escolas de arte e superiores de deseño.
Artigo 2º
A Consellería de Educación e Ordenación Universitaria queda autorizada para adoptar as medidas necesarias para o cumprimento do anteriormente sinalado e determinará os ciclos formativos e as especialidades dos estudos superiores de deseño que se impartan, así como os cadros de persoal docente, administrativo e subalterno necesario para o máis eficaz desenvolvemento das actividades docentes.
Disposición derradeira
Única.-Este decreto entrará en vigor a partir do día seguinte ao da súa publicación do Diario Oficial de Galicia.
Santiago de Compostela, catorce de xullo de dous mil cinco.
Manuel Fraga Iribarne
Presidente
Celso Currás Fernández
Conselleiro de Educación e Ordenación Universitaria